
Vă înaintăm, alăturat, RAPORTUL COMUN asupra proiectului de Lege pentru aprobarea Ordonanţei de urgenţã a Guvernului nr.74/2017 privind desemnarea Inspectoratului General pentru Situaţii de Urgenţă ca unitate de achiziţii centralizată pentru achiziţia centralizată de autospeciale/ambulanţe pentru Serviciul Mobil de Urgenţă, Reanimare şi Descarcerare din cadrul Inspectoratului General pentru Situaţii de Urgenţă, pentru serviciile de ambulanţă judeţene şi pentru Serviciul de Ambulanţă Bucureşti-Ilfov, transmis Comisiei pentru administrație publică și amenajarea teritoriului, Comisiei pentru apărare, ordine publică și siguranță națională și Comisiei pentru sănătate și familie pentru examinare pe fond, în procedură de urgență cu adresa nr. PLx. 541 din 7 decembrie 2017.

RAPORT COMUN
asupra proiectului de Lege pentru aprobarea Ordonanţei de urgenţă a Guvernului nr.74/2017 privind desemnarea Inspectoratului General pentru Situaţii de Urgenţă ca unitate de achiziţii centralizată pentru achiziţia centralizată de autospeciale/ambulanţe pentru Serviciul Mobil de Urgenţă, Reanimare şi Descarcerare din cadrul Inspectoratului General pentru Situaţii de Urgenţă, pentru serviciile de ambulanţă judeţene şi pentru Serviciul de Ambulanţă Bucureşti-Ilfov 
 (PLx. 541/2017)

	1. În conformitate cu prevederile art.95 și 115 din Regulamentul Camerei Deputaţilor, republicat, Comisia pentru administraţie publică şi amenajarea teritoriului, Comisia pentru apărare,ordine publică și siguranță națională și Comisia pentru sănătate și familie au fost sesizate în fond cu proiectului de Lege pentru aprobarea Ordonanţei de urgenţă a Guvernului nr.74/2017 privind desemnarea Inspectoratului General pentru Situaţii de Urgenţă ca unitate de achiziţii centralizată pentru achiziţia centralizată de autospeciale/ambulanţe pentru Serviciul Mobil de Urgenţă, Reanimare şi Descarcerare din cadrul Inspectoratului General pentru Situaţii de Urgenţă, pentru serviciile de ambulanţă judeţene şi pentru Serviciul de Ambulanţă Bucureşti-Ilfov, trimis prin adresa nr.PL.x 541 din 7 decembrie 2017.

	La întocmirea raportului comun, Comisiile au avut în vedere avizul favorabil al Consiliului Legislativ nr.861/13.10.2017.

Proiectul de lege are ca obiect de reglementare desemnarea Inspectoratului General pentru Situaţii de Urgenţă (IGSU) ca unitate de achiziţii centralizată pentru achiziţia centralizată de autospeciale/ambulanţe pentru Serviciul Mobil de Urgenţă, Reanimare şi Descarcerare din cadrul IGSU, pentru serviciile de ambulanţă judeţene şi pentru Serviciul de Ambulanţă Bucureşti-Ilfov. Inspectoratul General pentru Situaţii de Urgenţă va semna acorduri-cadru şi contracte subsecvente. Prin achiziţia centralizată a ambulanţelor se vor realiza economii substanţiale ca urmare a creşterii cantităţilor achiziţionate. Un avantaj al măsurilor preconizate îl constituie standardizarea echipamentelor şi a modului de organizare a acestora în cadrul ambulanţelor, cu impact direct în facilitarea interoperabilităţii resurselor SMURD – serviciile de ambulanţă judeţene/Serviciul de Ambulanţă Bucureşti-Ilfov care acţionează în sistem integrat în cazul accidentelor majore cu victime multiple, prin utilizarea aceloraşi proceduri de lucru în utilizarea echipamentelor, inclusiv a celor care permit transmiterea la distanţă a datelor privind starea victimelor. De asemenea, se va asigura o reducere semnificativă a costurilor aferente mentenanţei resurselor, dar şi celor care implică pregătirea de specialitate a personalului SMURD şi al serviciilor de ambulanţă.
	
2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.

	3. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate.

Comisia pentru administraţie, publică şi amenajarea teritoriului şi-a desfăşurat lucrările în data de 12 decembrie 2017. Din numărul total de 25 membri ai Comisiei au participat la şedinţă  23 deputaţi. La dezbateri a participat, în conformitate cu prevederile art.55 din Regulamentul Camerei Deputaţilor, republicat, în calitate de invitat domnul Bogdan Samoilă, Subsecretar de stat în cadrul Ministerului Afacerilor Interne. În urma examinării proiectului de Lege şi a opiniilor exprimate, membrii Comisiei pentru administraţie, publică şi amenajarea teritoriului au hotărât cu unanimitate de voturi adoptarea proiectului de lege în forma adoptată de Senat.

Membrii Comisiei pentru apărare, ordine  publică și siguranță națională  au  fost  prezenţi la şedinţă  conform listei de  prezenţă. La dezbateri a participat, în conformitate cu prevederile art.55 din Regulamentul Camerei Deputaţilor, republicat, domnul Raed Arafat, secretar de  stat în cadrul Ministerului Afacerilor Interne. În urma dezbaterilor, în şedinţa din 6.02.2018, cu unanimitate de voturi pentru, Comisia pentru apărare, ordine publică şi siguranţă naţională propune plenului Camerei Deputaţilor adoptarea proiectului de lege în forma adoptată de Senat.

Comisia pentru sănătate și familie a dezbătut proiectul de lege în şedinţa din data de 13 februarie 2018. La lucrările Comisiei au fost prezenţi 18 deputaţi, din totalul de 18 membri ai Comisiei. La dezbateri a participat ca invitat, în conformitate cu prevederile art. 55 din Regulamentul Camerei Deputaţilor, republicat, domnul Radu Cristian, colonel IGSU. În urma dezbaterilor, Comisia pentru sănătate și familie propune, cu unanimitate de voturi, adoptarea proiectului de lege în forma adoptată de Senat.

	4. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este Cameră decizională.
	Senatul, în calitate de primă Cameră sesizată a adoptat proiectul de lege în ședința din data de 4 decembrie 2017.

5. În urma finalizării dezbaterilor, membrii celor trei Comisii au hotărât să propună Plenului Camerei Deputaţilor adoptarea proiectului de Lege pentru aprobarea Ordonanţei de urgenţă a Guvernului nr.74/2017 privind desemnarea Inspectoratului General pentru Situaţii de Urgenţă ca unitate de achiziţii centralizată pentru achiziţia centralizată de autospeciale/ambulanţe pentru Serviciul Mobil de Urgenţă, Reanimare şi Descarcerare din cadrul Inspectoratului General pentru Situaţii de Urgenţă, pentru serviciile de ambulanţă judeţene şi pentru Serviciul de Ambulanţă Bucureşti-Ilfov (Plx.541/2017) în forma adoptată de Senat.

